
Grozījumi Ministru kabineta 2015. gada 15. decembra noteikumos Nr. 720 "Patentu valdes nolikums"
Izdoti saskaņā ar Valsts pārvaldes iekārtas likuma
16. panta pirmo daļu
· 1. Izdarīt Ministru kabineta 2015. gada 15. decembra noteikumos Nr. 720 "Patentu valdes nolikums" (Latvijas Vēstnesis, 2015, 247. nr.; 2026, 59. nr.) šādus grozījumus:
· 1.1. izteikt noteikumu nosaukumu šādā redakcijā:
· "Latvijas Intelektuālā īpašuma biroja nolikums";
· 1.2. izteikt 1. punktu šādā redakcijā:
· "1. Latvijas Intelektuālā īpašuma birojs ir tieslietu ministra pārraudzībā esoša tiešās pārvaldes iestāde.";
· 1.3. izteikt 2. punktu šādā redakcijā:
· "2. Latvijas Intelektuālā īpašuma biroja darbības mērķis ir īstenot valsts politiku rūpnieciskā īpašuma – īpaši izgudrojumu, preču zīmju, dizainparaugu, amatniecības un rūpniecības ražojumu ģeogrāfiskās izcelsmes norāžu un pusvadītāju izstrādājumu topogrāfiju – tiesiskās aizsardzības jomā.";
· 1.4. izteikt II nodaļas nosaukumu šādā redakcijā:
· "II. Latvijas Intelektuālā īpašuma biroja funkcijas, uzdevumi un kompetence";
· 1.5. izteikt 3. punktu šādā redakcijā:
· "3. Latvijas Intelektuālā īpašuma birojam ir šādas funkcijas:
· 3.1. reģistrēt rūpnieciskā īpašuma objektus – izgudrojumu patentus (ieskaitot papildu aizsardzības sertifikātus zālēm un augu aizsardzības līdzekļiem), preču zīmes, dizainparaugus un pusvadītāju izstrādājumu topogrāfijas – un uzturēt attiecīgos reģistrus, veikt kompetentās iestādes funkcijas amatniecības un rūpniecības ražojumu ģeogrāfiskās izcelsmes norāžu reģistrācijas procedūrās (valsts posmā), kā arī sniegt citus ar rūpniecisko īpašumu saistītus pakalpojumus;
· 3.2. veicināt valstī un sabiedrībā izpratni par intelektuālā īpašuma aizsardzību un stiprināt tā vērtību;
· 3.3. veikt Latvijai saistošos starptautiskajos līgumos paredzētās valsts rūpnieciskā īpašuma iestādes funkcijas;
· 3.4. veidot specializētu informācijas krājumu un sniegt informācijas pakalpojumus rūpnieciskā īpašuma tiesību aizsardzības jomā.";
· 1.6. izteikt 4. punktu šādā redakcijā:
· "4. Lai nodrošinātu funkciju izpildi, Latvijas Intelektuālā īpašuma birojs veic šādus uzdevumus:
· 4.1. pieņem un izskata juridisko un fizisko personu pieteikumus izgudrojumu, preču zīmju, dizainparaugu, pusvadītāju izstrādājumu topogrāfiju, kā arī amatniecības un rūpniecības ražojumu ģeogrāfiskās izcelsmes norāžu tiesiskajai aizsardzībai;
· 4.2. uztur Patentu reģistru (kas ietver arī papildu aizsardzības sertifikātus zālēm un augu aizsardzības līdzekļiem), Preču zīmju reģistru, Dizainparaugu reģistru un Pusvadītāju izstrādājumu topogrāfiju reģistru;
· 4.3. sastāda un publicē Latvijas Intelektuālā īpašuma biroja oficiālo izdevumu;
· 4.4. informē sabiedrību, organizē pasākumus un apmācības, lai veicinātu sabiedrības izpratni par priekšrocībām, ko nodrošina intelektuālā īpašuma aizsardzība;
· 4.5. veic pasākumus intelektuālā īpašuma vērtības stiprināšanai;
· 4.6. uztur un papildina intelektuālā īpašuma informācijas krājumu, apkopo informāciju un veido tiešsaistes un lokālos informācijas resursus;
· 4.7. organizē profesionālo patentpilnvarnieku atestēšanu un kārto to sarakstu;
· 4.8. nodrošina Rūpnieciskā īpašuma apelācijas padomes organizatorisko un administratīvo darbību;
· 4.9. atbilstoši kompetencei nodrošina Latvijai saistošu starptautisko līgumu izpildi un pārstāv Latvijas Republiku starptautiskajās organizācijās un pasākumos;
· 4.10. atbilstoši kompetencei piedalās normatīvo aktu projektu izstrādē un atzinumu sniegšanā par citu institūciju sagatavotajiem normatīvo aktu projektiem;
· 4.11. sniedz maksas pakalpojumus un veic citus normatīvajos aktos noteiktos uzdevumus.";
· 1.7. izteikt 5. punktu šādā redakcijā:
· "5. Latvijas Intelektuālā īpašuma birojam atbilstoši kompetencei ir šādas tiesības:
· 5.1. sniegt priekšlikumus par nozari reglamentējošo tiesību aktu un attīstības plānošanas dokumentu projektu izstrādi;
· 5.2. ārējos normatīvajos aktos noteiktajos gadījumos izdot administratīvos aktus;
· 5.3. ārējos normatīvajos aktos noteiktajos gadījumos pieprasīt un bez maksas saņemt iestādes uzdevumu veikšanai nepieciešamo informāciju un dokumentus;
· 5.4. izveidot padomes, komisijas un darba grupas, kuru sastāvā ir citu valsts pārvaldes iestāžu, kā arī biedrību un nodibinājumu (pēc vienošanās ar attiecīgo institūciju vadību) speciālisti;
· 5.5. atbilstoši kompetencei sadarboties un slēgt sadarbības līgumus ar ārvalstu iestādēm, starpvalstu vai starptautiskajām organizācijām, piedalīties starptautisko organizāciju rīkotajos pasākumos un koordinēt starptautisko sadarbību;
· 5.6. sadarboties un slēgt līgumus publisko pakalpojumu jomā ar fiziskām un juridiskām personām;
· 5.7. īstenot citas normatīvajos aktos noteiktās tiesības.";
· 1.8. izteikt III nodaļas nosaukumu šādā redakcijā:
· "III. Latvijas Intelektuālā īpašuma biroja struktūra un amatpersonas";
· 1.9. izteikt 6. punktu šādā redakcijā:
· "6. Latvijas Intelektuālā īpašuma biroja darbu vada Latvijas Intelektuālā īpašuma biroja direktors (turpmāk – direktors). Direktoram var būt vietnieki.";
· 1.10. izteikt 8. punktu šādā redakcijā:
· "8. Direktors nosaka Latvijas Intelektuālā īpašuma biroja struktūru, katras struktūrvienības funkcijas un padotību.";
· 1.11. izteikt IV nodaļas nosaukumu šādā redakcijā:
· "IV. Latvijas Intelektuālā īpašuma biroja darbības tiesiskuma nodrošināšana";
· 1.12. izteikt 9. punktu šādā redakcijā:
· "9. Latvijas Intelektuālā īpašuma biroja darbības tiesiskumu nodrošina direktors. Direktors ir atbildīgs par Latvijas Intelektuālā īpašuma biroja iekšējās kontroles un pārvaldes lēmumu pārbaudes sistēmas izveidošanu un darbību.";
· 1.13. izteikt 10. punktu šādā redakcijā:
· "10. Latvijas Intelektuālā īpašuma biroja darbinieka, amatpersonas vai Latvijas Intelektuālā īpašuma biroja izveidotas komisijas izdoto administratīvo aktu vai faktisko rīcību var apstrīdēt, iesniedzot direktoram attiecīgu iesniegumu, ja normatīvie akti neparedz citādu apstrīdēšanas kārtību. Direktora lēmumu var pārsūdzēt tiesā.";
· 1.14. izteikt V nodaļas nosaukumu šādā redakcijā:
· "V. Latvijas Intelektuālā īpašuma biroja finansēšana un pārskata sniegšana";
· 1.15. izteikt 12. punktu šādā redakcijā:
· "12. Latvijas Intelektuālā īpašuma biroja darbību finansē no pašu ieņēmumiem par sniegtajiem maksas pakalpojumiem, citiem pašu ieņēmumiem, starptautisko organizāciju finanšu atskaitījumiem, ārvalstu finanšu palīdzības, ziedojumiem, dāvinājumiem un atsevišķu valsts pārvaldes uzdevumu veikšanai piešķirtas dotācijas no vispārējiem ieņēmumiem.";
· 1.16. izteikt 13. punktu šādā redakcijā:
· "13. Latvijas Intelektuālā īpašuma birojs reizi gadā sagatavo un iesniedz Tieslietu ministrijā pārskatu par tās darbību un informāciju par finanšu līdzekļu izlietojumu."
· 2. Noteikumi stājas spēkā 2027. gada 1. janvārī.

